# Museoconin avoimen ohjelmahaun ohjeet

## Yleistä

Museocon järjestetään museokeskus Vapriikissa lauantaina 17. tammikuuta 2026 kello 11–19. Tapahtuman käytössä ovat museon yleiset tilat, näyttelyt ja kokoustilat. Lounasajan jälkeen museoravintolan tilaan rakennetaan lava, jossa on mahdollista järjestää esimerkiksi musiikki- ja tanssiesityksiä.

Museoconiin haetaan ensisijaisesti kaikille sopivaa ohjelmaa. Kaiken ohjelman ei tarvitse olla lapsille soveltuvaa, mutta ohjelman tulisi olla avoin myös aloittelijoille. Museoconin teemoja ovat aasialainen populaarikulttuuri, cosplay, roolipelit, larpit, pelit, posti sekä näiden historia. Ohjelmaehdotusten tulisi siis liittyä jollain tapaa näihin teemoihin. Vuoden 2026 Museoconissa etenkin supersankareihin liittyvä ohjelma on toivottavaa!

**Ohjelmahaku on auki 1.-31.8.2025.**

## Ohjelmatyypit

**Pöytäroolipelit**: Aloittelijoille ja kokeneemmille sopivia pöytäroolipelejä. Joko lyhyinä, tunnin tai kahden mittaisina seikkailuina tai 3–4 tunnin non-stop-peleinä, joihin pelaajat voivat liittyä kesken pelin.

**Työpajat:** Museoconissa on aiempina vuosina ollut sekä taikasauvapaja että tehostemaskeerauspaja. Työpaja voi siis olla joko askartelua, maskeerausta tai esimerkiksi tanssin opetusta. Työpajojen kesto noin 1–3 tuntia.

**Lavaohjelma:** Aiempina vuosina lavalla on nähty musiikkiesityksiä, tanssia ja cosplay-näytös. Lava sijaitsee museoravintolassa museon pääsymaksuttomalla alueella, joten ohjelman tulee sopia myös lapsille. Tilassa on äänentoistojärjestelmä.

**Puheohjelma:** Puheohjelmaa varten museossa on auditorio. Puheohjelman suosituskesto on 45 minuuttia.

**Muuta ohjelmaa?** Onko sinulla ohjelmaehdotus, joka voisi sopia tapahtumaan? Laita meille kuvaus ohjelmaideastasi, niin katsotaan, sopisiko se mukaan! Esimerkiksi miittejä voi ehdottaa ohjelmaksi.

## Hakuperusteet Pyrimme valitsemaan mahdollisimman monipuolisen ohjelman, joka saadaan sovitettua museokeskuksen tiloihin. Ohjelmavalinnasta vastaa tapahtuman järjestystiimi, joka koostuu Postimuseon, Pelimuseon ja Vapriikin henkilökunnasta.

Vapriikissa oleviin näyttelyihin ja museoihin liittyvät teemat ovat toivottuja, mutta eivät suoraan vaikuta valintaan.

## Tiloista

**Kokoustilat:** Vapriikin kokoustilat Pellava (26 istumapaikkaa) ja Rauta (40 istumapaikkaa) ovat käytössä koko tapahtuman ajan. Kokoustiloissa on videotykki, valkokangas sekä siirrettävät pöydät ja tuolit. Auditoriossa (111 istumapaikkaa) on kiinteät penkit, valkokangas, videotykki ja äänentoistojärjestelmä. Kokoustiloissa ei voi järjestää sotkevia pajoja, kuten maalaamista.

**Lava:** Lava rakentuu museoravintola Valssiin lounaan jälkeen. Lavaohjelma on noin klo 16.30 eteenpäin. Lavalla on äänentoistojärjestelmä.

**Pajatila**: Pajatilassa on suojattavat pöydät, vesipiste sekä iso näyttö. Pajatilassa saa järjestää mahdollisesti sotkevaa ohjelmaa, kuten maskeeraus- ja askartelupajoja.

## Ohjelmanjärjestäjän vastuu

**Ilmoitamme ohjelmahaun tulokset viimeistään 30.9.2025. Vahvista ohjelmasi sähköpostilla 15.10.2025 mennessä**. Mikäli emme saa vastausta määräaikaan mennessä, tarjoamme paikkaa seuraavalle.

Mikäli et pääsekään pitämään ohjelmaa Museoconiin, ilmoitathan siitä meille mahdollisimman pian sähköpostitse <museocontampere@gmail.com>. Näin joku muu saa mahdollisuuden tulla mukaan. Toimita ohjelmapalkkion maksua varten tarvittavat tiedot sekä verokortti ohjeiden mukaan tapahtuman jälkeisellä viikolla.

Saavuthan paikalle ajoissa. Pidäthän myös meidät ajan tasalla mahdollisista muutoksista.

**Muutokset mahdollisia.**